惟丙申月正元日，西元二〇一六年二月八日。巳時初，稠人若林，鳩集旺角，詰斥食環署吏。巳時中，有計程車馳入鉢蘭街，仆一丈人，有眾圍之，不俾逸走。後警察至，護車拒眾。至子夜，警披甲冑，噴胡椒霧，以棒捶民，民自以干櫓禦之，援物還擊，二者混戰。九日丑時中，在亞皆老街，眾相推擁，車馬警仆於地，同袍念危急，舉銃再鳴。眾氣愈烈，投瓶擲桶，奮衝馳突，欲潰警陣。居二刻，警察之援者至。寅時初，有眾移兵彌敦道。寅時中，眾縱火焚垃圾桶以示威，後火警熄之。既旦，陳軍警於辰時，眾乃散去。巳時，干戈偃息，道路瘡痍，街衢狼藉。收繫六十一，少有舞象，老有古稀。警察被創者計九十餘人，亦有記者數人。廿一日，舉事者黃台仰拘繫天水圍。